# Barzhaz Breizh/1867/Fillorez ann Aotrou Gwesklen

Oberennoù damheñvel pe handelvoù all zo ivez, gwelout Filhorez an Aotrou Gwesklen.
| ◄ Baron Jaouioz | Fillorez ann Aotrou Gwesklen | Gwaz Aotrou Gwesklen ► |
Ann heol a bar, ann deiz a darz, Gliz a luc’h war spern-gwenn ar c’harz
Garz huel Traongof ar ger vraz, Elec’h zo Saozon o ren c’hoaz.
Gliz a luc’h war vleun ar spernen ; Ann heol, pa wel, a guz he benn.
Gliz ann nenv ne d-eo ked, a-vad : Ne d-eo ken nemet gliz ar goad ;
Goad glan skuillet gand Rojerson, Gwasan mab saoz a zo enn traon.
— Mac’haridik, va merc’hik koant, C’houi zo buhan, ha c’houi zo drant,
C’houi zavo warc’hoaz beure-mad, Da gas lez d’ann dud zo’ varat.
— Va mammik mad, ma am c’haret, D’ar varadek n’am c’haset ket,
N’am c’haset ked d’ar varadek : C’hui lakai ann dud da zroug-preek.
Laket da vont va c’hoar henan, Pe va c’hoar vihan Fransezan ;
Va mammik mad, ha me ho ped ! Gand Rojerson em onn spiet.
— Be spiet gand neb a garo, C’houi zo pedet : c’houi a ielo ;
Sevel a reot kent hag ann de : Ann otro vo enn he wele. —
Mac’haridig a lavare D’he zad ha d’he mamm, er beure ;
Enn he foudad lez pa groge, Mac’haridig a lavare :
— Kenavo, mamm, kenavo, tad, N’ho kwelo mui va daou-lagad ;
Kenavo d’hoch va c’hoar henan, Ha d’hoch va c’hoarik Fransezan. —
Hogen, pa oa ar plac’hik mad O vont d’ar park e-biou ar c’hoat,
Mistr ha mibin ha diarc’henn, Gand he foudad lez war he fenn ;
Rojerson, ouz tour ar c’hastel, Hi gwelaz o tont euz a bell :
— Dihun, va floc’h, ha sav timad, Ma iemp-ni da hersal eur c’had,
Da hersal eur c’hadik penn-gwenn, Gand eur podad lez war he fenn. —
Pa ee ar plac’h e-biou ann doz, Oa ann otro oc’h he gortoz.
Oc’h he gortoz e-tal ar pont, Ken a lammaz-hi gand ar spont,
Gand ar spont p’e deuz hen gwelet, Hag he fodad lez oa skuillet.
Ar plac’hik paour, dal’ ma welaz, Da oela dru en em lakaz :
— Tevet, ma c’hoar, na oelet ket, Eur podad all a vo kavet ;
Tostait, ha deomp-ni da leinan, Keid ha ma vezor d’he ozan.
— Otro kaer, ho trugarekat, Leinet am euz, ha leinet mad.
— Na deut-hu neuze d’ar jardin, Deut-hu da gutuill louzou-fin ;
Deut da gutuill eur garlantez, Da lakat war ho podad lez.
— Na zougann ked a voukedo, Evid ar bloaz am euz kanvo.
— Deut-hu neuze d’al liorzao, Deut da zibri sivi ru-glaou.
Da zibrin sivi na inn ket ; Dindan ann dellio zo aered.
Me glev ar iou er varadek ; Hi a lavar onn lezirek.
Hi a c’houl pelec’h onn chomet Gand va fodadik lez kaoulet.
— Bremaik c’houi a ielo ’mez ; Pa vo pare ho podad lez.
Mac’haridig, ’m eer war he lerc’h ; Deomp-ni da welet d’al lez-lec’h. —
Tre’barz ar c’hastel pa int eet, Ar plac’hig e deuz dridalet.
Ar plac’hik paour ker gwenn hag erc’h. Pa frammaz ann nor war he lerc’h
— Va c’haredik, na spontet ket, Me na rinn d’hoch-hu gaou e-bet.
— Ma na gofiet ked ober gaou, Perag a zeut-hu da zench liou.
— Ma na da zench liou eo a eann, Gand riou ar beure eo a rann.
— Gand arriou, otro, ne d-eo ket, Gand ar gwall-ioul eo a c’hlazet.
— Sarret ho pek, plac’hik diod ! Deut er frouez-kel da zibab lod. —
Trebarz ar frouez-kel pa int eet, Eunn aval e deuz dibabet :
— Otro Rojerson, me ho ped, Eur gontel d’i-me a refet ;
Eur gontel a refet d’i-men, Evit rac’han ma avalen.
— Mar d-eo eur gontel a c’houlet, It d’ar gegin hag e kefet,
War ann dol zero eo laket ; Vid ar beure ’ma blerimet. —
Mac’haridig a lavare D’ar c’heginour koz, pa eez tre :
— Plijet gen-hoc’h, keginour kez ; D’am lakat kuit, d’am lakat ’mez !
— Allaz ! ma merc’h, ne hallann ket, Pont ar c’hastel a zo savet !
— Ma c’houfe ar penn-grec’h-leon E m’onn dalc’het gand Rojerson ;
Ma c’houfe va zad-paeron mad, Hen lakafe da redeg goad. —
Ha Rojerson a c’houlenne Gand he floc’h, eur pennad goude :
— Pelec’h e chom Marc’harit ’ta, Pa na zeu ked endro ama ?
— Er gegin e oa, n’euz ket pell, Enn he dornik gwenn eur gontel ;
Hag hi a gomze evelse : « Petra rinn, Jezus, ma Doue ?
« Ma Doue, d’in-me leveret, « Pe am lazinn, pe na rinn ket ?
« Enn abek d’hoc’h, Gwerc’hez Vari « Me a varvo gwerc’hez, heb si.
Ma hi breman war he geno, Goad dindan hi a boulado ;
Ar gontel vraz enn he c’halon, Hag o c’hervel he zad-paeron :
— Ann otro Gwesklen, va faeron, Hennez a dero evid-on ! —
— Va floc’hik mad, na lavar ger ; Deuz d’he drailla d’in ’nn eur paner,
Ha me ielo d’he c’has d’ar ster, Warc’hoaz da gan ann alc’houider. —
Enn distro demeuz ann dour-red, He zad-paeron en deuz kavet,
Kavet neuz ann otro Gwesklen, Hag hen ker glaz evel trichen.
— Rojerson d’in-me leveret, Gand ho paner pelec’h oc’h bet ?
— Bet onn bet tu-ma trem ’ar ster, Da veuin eunn nebeut kisier.
— Ne d-eo ked da veuin kisier, E ma ar goad deuz ho paner !
Otro ar Saoz, d’in leveret, Mac’haridig peuz ket gwelet ?
— Mac’harid n’am euz ket gwelet Abaoue pardon sant Servet.
— Gaou a leverez, traitour, Rag t’ec’h euz hi lazet neihour !
Dizenor d’ann noblanz a rez, Kerkouls ha d’ar varc’hegaez. —
Rojerson, pa ’n deuz hen klevet. He gleze en deuz diwennet.
— Bremaig e weli, me chanz, Mar rann dizenor d’ann noblanz ;
Bremaik, gwaz, e weli ez Mar ’m onn kuit a varc’hegaez.
Hore ! hore ! kuit a druez ! En em ward-te ! mar ’m oud dibrez !
— Dibrez onn bet, ha dibrez onn Da c’hoari gant tud a galon ;
C’hoari a rinn hag em euz gret, Na rann gand lazerien merc’hed ;
E pelec’h bennag m’ ho c’havann, Evel koun holl ho dispennann. —
Kerkent evel m’en deuz laret, He gleze braz neuz gorroet ;
Ha war benn ar Saoz en deuz skoet, Ha daou hanter out-han ’n deuz gret.
Rojerson a zo bet lazet : Kastel Traongof zo dismantret ;
Dismantret eo ker ar mac’her ; Da rei d’ar Zaozon evit skouer ;
Da rei evit skouer d’ar Zaozon, Evit kelo mad d’ar Breton !